SKRIFTLIG FORESPØRGSEL E-3365/00

af Roberta Angelilli (UEN) til Kommissionen

(27. oktober 2000)

Om: Afslag på anmodning om udlevering

Den 2. juni 2000 arresterede det franske politi på Korsika Alvaro Lojacono, der var idømt livsvarigt fængsel for mord på den italienske politiker Aldo Moro og medlemmer af dennes følge (i 1978) og 16 års fængsel for mordet på en medicinstuderende, Mikaeli Mantakas, der blev dræbt foran det politiske parti Movimento Sociale Italianos hovedkvarter i via Ottaviano i Rom (28. februar 1975).

På trods af de to ovennævnte domfældelser har Alvaro Lojacono ikke afsonet så meget som en eneste dag af sin fængselsstraf, fordi han flygtede, tog navneforandring og ved hjælp af sit nye schweiziske pas har undgået udleveringsproceduren.

Den 7. juli 2000 indgav den italienske stat anmodning om udlevering til de ansvarlige franske myndigheder, som imidlertid løslod den fængslede den 11. oktober 2000 og nægtede at overføre ham til Italien.

Kan Kommissionen give følgende oplysninger:

1. Giver traktaterne mulighed for, at de europæiske myndigheder griber ind i denne sag med henblik på at gøre det muligt for de italienske retsmyndigheder at håndhæve deres ret fuldt ud og samtidig vise respekt over for ofrene og deres familier?

2. Vil Kommissionen fremsætte sin mening om denne sag?

Svar afgivet på Kommissionens vegne af Antonio Vitorino

(12. december 2000)

Kommissionen kan ikke gribe ind i denne sag, da kun medlemsstaterne har kompetence til at træffe afgørelse om en anmodning om udlevering i en bestemt sag.

Fristen for ratifikation af de to EU-konventioner om udlevering dvs. konventionen om forenklet udleveringsprocedure mellem medlemsstaterne(1995)(1) og konventionen om udlevering mellem medlemsstater (1996)(2), er ved handlingsplanen fra Wien(3) fastsat til april 2001. Endvidere er Kommissionen for øjeblikket ved at forberede et initiativ vedrørende udleveringsspørgsmålet (afskaffelse af formelle udleveringsprocedurer for personer på flugt fra retsvæsenet, fremskyndet udlevering og spørgsmål om udlevering af personer dømt in absentia) i overensstemmelse med mandatet i punkt 35 i formandskabets konklusioner fra Det Europæiske Råd i Tammerfors den 15. og 16. oktober 1999 og henstilling 28 i Forebyggelse og bekæmpelse af organiseret kriminalitet: En EU-strategi for begyndelsen af det nye årtusind(4).

Det skal bemærkes, at der inden for EU allerede finder et samarbejde sted om udlevering og andre straffesager, hvilket dog ikke gælder Frankrig og Italien. Den 20. juli 2000 blev en protokol og en fælles erklæring undertegnet i Madrid mellem de italienske og spanske justitsministre. Baggrunden for aftalen var en række misforståelser, som har forhindret udleveringen af farlige kriminelle, som i Italien er blevet dømt in absentia og flygtet til Spanien.

Inden for rammerne af ovennævnte fælles erklæring har Spanien og Italien den 29. november 2000 i Rom undertegnet en bilateral aftale, som afskaffer udlevering i tilfælde af særligt alvorlige forbrydelser.

(1) Ratificeret af Danmark, Tyskland, Grækenland, Spanien, Nederlandene, Østrig, Portugal, Finland og Sverige.

(2) Ratificeret af Danmark, Tyskland, Grækenland, Spanien, Nederlandene, Portugal og Finland.

(3) EFT C 19 af 23.1.1999.

(4) EFT C 124 af 3.5.2000.